Good Morning Good Morning

Bakgrunn og demo

Tittelen «Good Morning Good Morning» er hentet fra en TV-reklame om en frokostblanding fra Kellogg Company ved navn Cornflakes. Lennon hørte denne reklamen en dag og fikk inspirasjon til å skrive en sang og tekst om det daglige kjedelige liv som Lennon følte han levde i 1967. Lennon følte det frustrerende å se sin makker Paul McCartney kunne nyte «frie livet» som ugift i London, mens Lennon selv hadde flyttet inn i rikmannsmiljø med kone og barn. Dette følte han skjedde for tidlig i livet hans. Teksten er en gjenspeiling av livet til Lennon i landsbyen Weybridge. Han hadde «ingen ting å gjøre» («nothing to do») og kunne se på såpeopra-serier som «Meet the Wife». Ellers var hans ekteskap med Cynthia fylt med avstand de to imellom. En demo ble spilt i radioserien The Lost Lennon Tapes (episode 15, kringkastet mai 1988). Lennon spiller keyboards og synger de to første versene samt det første mellomverset. I sistnevnte legger han om takten akkurat slik som det blir gjort på den utgitte offisielle versjonen.

Innspilling

Gruppen startet arbeidet med å feste sangen til teip 8. februar 1967 i Abbey Road Studios. Ringo Starr trakterte trommene som vanlig; George Harrison spilte elektrisk gitar, McCartney tok seg av bass mens Lennon sang. De gjorde åtte forsøk hvorav fire var komplette gjennomkjøringer. Tagning 8 ble mest vellykket.
16. februar 1967 ble det lagt på bass (McCartney) og vokal (Lennon) på tagning 8. Etter all sannsynlighet erstattet disse opptakene de opprinnelige bass og vokal-forsøkene fra 8. februar. Den formen sangen var på dette stadiet, ble utgitt i 1996 på Anthology 2. Avslutningsvis på denne innspillingsøkten, tok produsent George Martin og lydtekniker Geoff Emerick og overførte disse opptakene over til en ny firesporsteip, med den forskjell at trommer, bass og gitar utgjorde kun et spor på den nye teipen.
13. mars 1967 var det seks blåsere tilstede i studio fra gruppen Sounds Inc. Først fikk de høre på de ferdige sangene til det fremtidige albumet, før George Martin gikk igjennom arrangementet til «Good Morning Good Morning» sammen med dem. Det tok cirka tre timer før de var ferdig, men Lennon følte opptaket lød for ordinært. Derfor måtte Martin og Emerick tilføre effekter som eksempelvis «flanging» før Lennon ble fornøyd.
28. mars 1967 startet Lennon med å legge på enda et vokal-bidrag og i siste vers harmoniserte han med det tidligere vokal-opptaket. Dermed var alle sporene på firesporsteipen brukt og de trengte enda et tilgjenglig spor. Ergo måtte Martin/Emerick overføre opptakene over til en ny teip. Forskjellen nå var at begge innslagene med Lennon vokal, nå utgjorde kun et spor. Først ble det lagt på kor (Lennon og McCartney), deretter en gitarsolo av McCartney. Siden koret og sologitaren ikke lød samtidig, var det anledning til at disse kunne spilles inn på et spor. Det samme gjaldt vokal sporet til Lennon. Der kunne de legge på dyrelyder siden vokal opptakene ikke foregikk helt i starten eller i avslutningsdelen. Lennon ville ha lyden av et dyr som ble oppsøkt av et dyr som ville jakte på det. Derfor i rekkefølge hører lytteren først en hane som galer, deretter en katt som mjauer, hund som bjeffer, hest som vrinsker, sau som breker, løve som brøler, elefant som hyler, en rev som blir jaktet av blodhunder med tilhørende hester som galopperer, en ku som rauter og til sist en høne som kakler. Alle disse lydene hentet Emerick fra lydarkivet til EMI, og teipene som ble brukt het «Volume 35: Animals and Bees» og «Volume 57: Fox-hunt». De brukte litt av både denne kvelden og neste til disse lydene av dyr før sangen var ferdig innspilt. Det viste seg at lyden av den kaklene høna, lød veldig likt første gitartone i «Sgt. Pepper's Lonely Hearts Club Band (Reprise)».